《次韵张子家新除浙西抚干见寄》
宋代·王庭圭

幕府官清比县僚，升沈何啻九牛毛。蓬蒿仲蔚今多病，湖海元龙气尚豪。

丽句早知何水部，旧交谁记柳仪曹。相如属思宁迟久，不欲诙俳恐类皋。

作者简介：（1080—1172）宋吉州安福人，字民瞻，号卢溪。徽宗政和八年进士。为茶陵丞，有能政。高宗绍兴中，胡铨上疏乞斩秦桧等，谪新州，庭圭独以诗送行。绍兴十九年，坐讪谤编管辰州。桧死，许自便。孝宗即位，除国子监主簿。乾道中除直敷文阁。博学兼通，工诗，尤精于《易》。有《卢溪集》、《易解》、《沧海遗珠》等。